**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. március 14-ei** ülésére

Tárgy: Szent János téri híd

**Tisztelt Képviselő-testület!**

2024. február 20-án a Szent János téri hídra elkészült a statikus szakértői vélemény, melyet mellékelten olvashatnak. A statikus megállapította, hogy „*a műtárgy baleset és életveszélyes. Felelőséggel nem vállalható további forgalomba hagyása. A műtárgyról mindenféle forgalmat azonnal le kell tiltani.*” A híd lezárásához a Magyar Közút Nonprofit Zrt. Komárom-Esztergom Vármegyei Igazgatóság Kisbér Mérnökség vezetőjének segítségét kértük. A bejáráson egyeztetett táblák megrendelésre kerültek és 2025. február 25-én a híd lezárásra került.

A hídon a gyalogos forgalom mielőbbi helyreállítása érdekében a statikus által a helyszínen javasolt méretek alapján a Kisbéri Városigazgatóság nekiállt a hídhoz szükséges faanyag összeállításának. A rendelkezésre álló faanyagról a listát megküldték a statikus felé, aki leírta, hogy az ideiglenes hidat is meg kell tervezni és hatóságnak jóvá kell hagyni.

Felvettük a kapcsolatot egy korábbi hídkialakításnál segítkező szakértővel, aki elmondta, hogy az ideiglenes híd kialakításához is tervre és engedélyre van szükség, ha azt megnyitjuk a közforgalom előtt.

A közúti közlekedésről szóló 1988. évi I. törvény kimondja, hogy a híd út műtárgy és a rendelet utakra vonatkozó rendelkezéseit az út műtárgyaira is alkalmazni kell. Az utak építésének, forgalomba helyezésének és megszüntetésének engedélyezéséről szóló 93/2012. (V. 10.) Korm. rendelet alapján a műszaki előírások szerint meghatározott műszaki jellemzőkkel történő kialakítás, átépítés, felújítás és korszerűsítés építésnek minősül, mely egy-két kivételtől eltekintve hatósági engedélyhez kötött.

Három statikus-hídmérnöktől kértünk ajánlatot ideiglenes gyalogos híd kialakításához szükséges szakértői munkarészek, szükség esetén engedélyeztetések elvégzésére, árazatlan és árazott költségvetés elkészítésére, javaslattételre, hogy a hidat miként lehet ismét a közforgalom előtt megnyitni és a javasolt megoldás megvalósításához szükség szakértői munkarészek elkészítésére, engedélyeztetési eljárás lefolytatására, árazott és árazatlan költségvetés elkészítésére. A három szakemberből kettő már jelezte, hogy nagyon leterhelt, nem tudja vállalni, a harmadik, a Membrán Mérnök Iroda Kft. a mellékelt ajánlatot adta, melyben az ideglenes hídhoz kötődő munkákat nettó 800.000,- Ft. + áfa, egy új hídét nettó 2.400.000,- Ft. + áfa összegen vállalja azzal, hogy ezen összegek nem tartalmazzák a kezelői nyilatkozatok beszerzésének díját és az engedélyezési eljáráshoz kapcsolódó díjakat.

A bizottsági ülésen felmerült, hogy lehet kész hidat rendelni. Fentiek alapján a kész híd paramétereit is statikusnak kell meghatároznia és azt is engedélyeztetni kell. Lehetőség van híd bérlésére is 47.000,- Ft./hídelem/nap díjtól kezdődően (1 elem 3 m x 10 m, 40 t-t bír). De ehhez is szükség van engedélyekre.

A híd lezárásával a forgalom átterelődött a város másik két hidjára. Ezek közül a Desseő Gy. utcai híd van a mi tulajdonunkban és kezelésünkben a rávezető utakkal együtt. Az utak forgalomszabályozása és a forgalom máshová terelése kapcsán kezdeményezve lett a Kisbéri Rendőrkapitánysággal a kapcsolat felvétele és az általuk javasoltak szerint a forgalomszabályozása.

Kérem a Szent János téri híd lezárásának tudomásul vételét és a Membrán Mérnöki Iroda Kft. (2800 Tatabánya, Vadász u. 65.) megbízását az ideglenes gyaloghíd és egy új híd készítéséhez szükséges dokumentáció elkészítésére és a szükséges engedélyek beszerzésére. A tervezésre a fedezet a 2025. évi költségvetésbe rendelkezésre áll.

Kisbér, 2025. március 13.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

tudomásul veszi, hogy a statikus szakértői vélemény alapján a Szent János téri híd lezárásra került.

a hídon az ideiglenes gyalogos forgalom helyreállításához és új híd építéséhez szükséges dokumentáció elkészítésével és az engedélyezési eljárás lebonyolításával megbízza a Membrán Mérnök Iroda Kft-t (2800 Tatabánya, Vadász u. 65.) nettó 3.200.00,- Ft. + áfa összegen (az ideglenes hídhoz kötődő munkák nettó 800.000,- Ft. + áfa, új hídhoz kötődő munkák nettó 2.400.000,- Ft. + áfa) azzal, hogy ezen összeg nem tartalmazza a kezelői nyilatkozatok beszerzésének díját és az engedélyezési eljáráshoz kapcsolódó díjakat.

a híd lezárása kapcsán az alábbi forgalomszabályozásokat rendeli el:…………

**Határidő:** azonnal

**Felelős:** Sinkovicz Zoltán polgármester

 Dr. Pápai Tamás jegyző

 Csejtei Johanna mb. igazgató